El cicle “Dona i salut” d’Espai Dona dona l’oportunitat de conéixer els beneficis del Ioga per a les dones
2025-07-24

En la segona activitat del mes programada per Espai Dona, el servei municipal d’atenció integral a les dones de l’Ajuntament de Burjassot, es donarà l’oportunitat, a totes les seues participants de manera virtual, de conéixer els beneficis del Ioga en les dones. Una activitat que s’emmarca dins de la campanya “Dona i salut” i que tindrà lloc dijous que ve 21 de maig a les 19.00 hores en el FACEBOOK D’ESPAI DONA.

Sonia Mínguez, instructora de ioga en el centre de Burjassot Ananda, un projecte familiar on es treballen teràpies naturals com les Flors de Bach, el Reiki, la reflexologia podal o el ioga, adaptat a diferents col·lectius, serà l’encarregada d’impartir aquest taller teoricopràctic en el qual es compartiran diferents âsanes (postures) per a cada etapa per la qual passen les dones, així com tècniques de prânâyâma, per a acabar amb una meditació.

En el taller, dissenyat per a la cura i comprensió dels canvis a través del Ioga, es podran conéixer postures i altres tècniques d’aquesta disciplina que ajudaran de manera natural i respectuosa en cada fase de la dona: infantesa/adolescència ajudant en el cicle menstrual; durant l’embaràs i el postpart, beneficiant a la mare i al bebé i també durant la menopausa.